

ОБЯСНИТЕЛЕН МЕМОРАНДУМ

1. Предмет на предложението

Настоящото предложение се отнася до решението за установяване на позицията, която трябва да се заеме от името на Съюза в рамките на Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна („Споразумението“ или „Евро-средиземноморското споразумение“) във връзка с предвиденото приемане на препоръка за удължаването с две години (2019 г. и 2020 г.) на срока на валидност на Плана за действие ЕС—Мароко, с който се прилага напредналият статут (2013—2018 г.).

2. Контекст на предложението

2.1. Евро-средиземноморското споразумение

Целта на Евро-средиземноморското споразумение е:

* да се създаде подходяща рамка за политическия диалог между страните, което да позволи укрепването на техните отношения във всички области, за които считат, че са от значение за този диалог;
* да се създадат условия за постепенното либерализиране на търговията със стоки, услуги и капитали;
* да се насърчава интегрирането на страните от Магреба, като се подпомагат търговията и сътрудничеството между Мароко и държавите от региона;
* да се насърчават търговията и развитието на хармоничните икономически и социални отношения между страните, по-специално чрез диалог и сътрудничество, така че да се насърчат развитието и благосъстоянието на Мароко и мароканския народ,
* да се насърчи сътрудничеството в икономическата, социалната, културната и финансовата област, както и в научните изследвания и иновациите.

Споразумението влезе в сила на 1 март 2000 г.

2.2. Съвет за асоцииране

Съветът за асоцииране, създаден с Евро-средиземноморското споразумение, е съставен от членове на Съвета на Европейския съюз и членове на Европейската комисия, от една страна, и от членове на правителството на Кралство Мароко, от друга страна. За да постигне целите, определени в Споразумението, Съветът за асоцииране разполага с правомощия да взема решения и може също така да отправя подходящи препоръки. Той изготвя решенията и препоръките си на основата на съгласие между страните.

2.3. Акт, предвиден от Съвета за асоцииране

Съветът за асоцииране следва да приеме чрез размяна на писма препоръка относно удължаването на срока на валидност на Плана за действие ЕС—Мароко, с който се прилага напредналият статут (2013—2018 г.) („предвиденият акт“).

Целта на предвидения акт е да бъде удължен с две години (2019 г. и 2020 г.) срокът на валидност на Плана за действие ЕС—Мароко, с който се прилага напредналият статут (2013—2018 г.). Това удължаване ще даде възможност да се гарантира непрекъснатостта на прилагането на напредналия статут на Мароко.

3. Позиция, която трябва да се заеме от името на Съюза

Позицията, която трябва да се заеме от името на Съюза в рамките на Съвета за асоцииране, създаден с Евро-средиземноморското споразумение, по отношение на приемането на препоръка относно удължаването с две години (2019 г. и 2020 г.) на срока на валидност на Плана за действие ЕС—Мароко, с който се прилага напредналият статут (2013—2018 г.), се основава на текста на плана за действие, приложен към настоящото решение.

Двете страни потвърдиха нееднократно богатството и жизнеността на отношенията между ЕС и Мароко, както и пълния си ангажимент към непрекъснатото им развитие във всички области от взаимен интерес.

В настоящия политически контекст удължаването на срока на валидност на Плана за действие 2013—2018 г. ще представлява основата на сътрудничеството между ЕС и Мароко през 2019 г. и 2020 г. и ще позволи започването на преговори за определяне на насоките и новите приоритетни теми в отношенията ЕС—Мароко през идните години.

Следователно удължаването на срока на валидност на Плана за действие е в интерес на Европейския съюз.

4. Правно основание

4.1. Процесуалноправно основание

4.1.1. Принципи

В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „*позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението*“.

Понятието „*актове с правно действие*“ включва актове с правно действие по силата на нормите на международното право, на които се подчинява съответният орган. То включва и инструменти, които нямат обвързващ характер по силата на международното право, но са „*годни да окажат съществено въздействие върху съдържанието на приеманата от законодателя на Съюза нормативна уредба*“[[1]](#footnote-1).

4.1.2. Приложение в конкретния случай

Съветът за асоцииране е орган, създаден със споразумение, в случая с Евро-средиземноморското споразумение.

Актът, който Съветът за асоцииране има за задача да приеме, е акт с правно действие.

Предвиденият акт има правни последици поради това, че валидността на Плана за действие ЕС—Мароко, с който се прилага напредналият статут (2013—2018 г.), ще бъде удължена с две години, т.е. до края на 2020 г.

С предвидения акт не се допълва, нито се изменя институционалната рамка на Споразумението.

Поради това процесуалноправното основание за предложеното решение е член 218, параграф 9 от ДФЕС.

4.2. Материалноправно основание

4.2.1. Принципи

Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

4.2.2. Приложение в конкретния случай

Целта и съдържанието на предвидения акт се отнасят основно до асоциирането с трета държава.

От това следва, че материалноправното основание за предлаганото решение е член 217 от ДФЕС.

4.3. Заключение

Правното основание за предложеното решение е член 217 във връзка с член 218, параграф 9 от ДФЕС.

5. Публикуване на предвидения акт

Като се има предвид, че с акта на Съвета за асоцииране се изменя срокът на прилагане на Плана за действие, той следва да бъде публикуван в *Официален вестник на Европейския съюз*, след като бъде приет.

2019/0166 (NLE)

Предложение за

РЕШЕНИЕ НА СЪВЕТА

относно позицията, която трябва да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, по отношение на удължаването на срока на валидност на Плана за действие ЕС—Мароко, с който се прилага напредналият статут (2013—2018 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 217, във връзка с член 218, параграф 9 от него,

като взе предвид предложението на Европейската комисия,

като има предвид, че:

(1) Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна (по-нататък „Споразумението“), влезе в сила на 1 март 2000 г.

(2) По силата на член 80 от Споразумението Съветът за асоцииране има правомощието да формулира препоръки.

(3) Съветът за асоцииране следва да приеме чрез размяна на писма препоръка относно удължаването на срока на валидност на Плана за действие ЕС—Мароко, с който се прилага напредналият статут (2013—2018 г.).

(4) Тъй като решението ще има задължителен характер за Съюза, е целесъобразно да се определи позицията, която трябва да се заеме от името на Съюза в рамките на Съвета за асоцииране.

(5) Удължаването на срока на валидност на Плана за действие 2013—2018 г. ще представлява основата на отношенията между ЕС и Мароко през 2019 г. и 2020 г. и ще позволи да бъдат определени новите приоритетни теми в отношенията ЕС—Мароко през идните години,

ПРИЕ НАСТОЯЩОТО РЕШЕНИЕ:

Член 1

Позицията, която трябва да се заеме от името на Съюза в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, по отношение на приемането на препоръка за удължаването на срока на валидност с две години (2019 г. и 2020 г.) на Плана за действие ЕС—Мароко, с който се прилага напредналият статут (2013—2018 г.), се основава на приложения към настоящото решение текст.

Член 2

Адресати на настоящото решение са Комисията и върховният представител на Съюза по въпросите на външните работи и политиката на сигурност.

Съставено в Брюксел на […] година.

За Съвета

Председател

1. Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64. [↑](#footnote-ref-1)